辛弃疾
赠申孝子世宁
六月烈日日正中，时有叛将号群兇。
平人血染大溪浪，比屋焰照鹅湖峰。
白刃纷纷避行路，六合茫茫何处去。
妻见夫亡不敢啼，母弃儿奔那忍顾。
药市申公鬓有霜，卧病经时不下床。
平生未省见兵革，出门正尔逢豺狼。
豺狼满市如流水，追索金缯心未已。
可怜累世积阴功，今日将为兵死鬼。
世宁孝行何高高，慨慷性命轻鸿毛。
尔时自欲赴黄壤，欣然延颈迎霜刀。
至孝感兮天地动，白日无光百川涌。
三刀不死古今稀，一命自有神灵拥。
群贤激赏争作歌，要使汝名长不磨。
何时上书达天听，诏加旌赏高嵯峨。